О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Чланом 3. и чланом 7. ст. 1. и 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), прописује се да се Република Србија може задуживати у земљи и иностранству, као и да се задуживање може користити за финансирање буџетског дефицита и за рефинансирање обавеза по основу јавног дуга. Такође, чланом 4. став 14. Закона о Народној банци Србије („Службени гласник РС”, бр. 72/03, 55/04, 85/05-др. закон, 44/10, 76/12, 106/12, 14/15, 40/15-УС и 44/18), прописује се да Народна банка Србије обавља законом, односно уговором утврђене послове за Републику Србију.

II. РАЗЛОЗИ ЗА ДОНОШЕЊЕ ЗАКОНА

Одбор извршних директора Међународног монетарног фонда (ММФ) одобрио је Републици Србији 18. јуна 2021. макроекономски програм и програм структурних реформи, подржан саветодавним Инструментом за координацију политика (*Policy Coordination Instrument*)*,* за период од јуна 2021. до децембра 2023*.* Сврха програма је очување макроекономске и финансијске стабилности и спровођење амбициозног плана структурних реформи ради постизања бржег и одрживијег повећања дохотка. До сада су успешно окончана два разматрања спровођења економског програма (у децембру 2021. и јуну 2022. године).

Разговори представника Републике Србије и мисије ММФ-а у оквиру редовног трећег разматрања Инструмента за координацију политика обављени су од 20. октобра до 2. новембра 2022. године. Истовремено, разматрано је и закључивање новог стендбај аранжмана (*Stand-by Arrangement*) као додатне подршке финансирању у екстремно неизвесном међународном окружењу и условима вишедимензионалне кризе. Новим аранжманом са ММФ-ом био би замењен постојећи инструмент и надовезао би се на постигнуте резултате и реформску агенду уз одговарајућа прилагођавања макроекономске политике имајући у виду изазове на глобалном нивоу, а такође он би подржао даље спровођење структурних реформи, с фокусом на сектор енергетике.

Током разговора са мисијом ММФ-а, постигнут је начелни споразум о економском програму, који би био подржан стeндбај аранжманом у трајању од 24 месеци и приступом финансијским средствима у износу од 1.898,92 милиона специјалних права вучења (290% квоте Републике Србије у ММФ-у). Од наведеног износа, планирано је повлачење 785,76 милиона СПВ (120% квоте) по одобрењу аранжмана (децембар 2022), док би се средства од 163,7 милиона СПВ (25% квоте) и 316,53 милиона СПВ (48,34% квоте) повлачила у 2023. години. Остатак стендбај аранжмана био би третиран као аранжман из предострожности. Средства аранжмана могла би се користити за директно финансирање буџета имајући у виду веће трошкове увоза енергената у предстојећем периоду и неповољније услове на светском финансијском тржишту, што ће повећати платнобилансне потребе наше земље, као и потребе за фискалним финансирањем.

На основу постигнутог договора представника Републике Србије и мисије ММФ-а о циљевима и мерама економског програма за период 2023-2024, које су садржане у Писму о намерама, са Меморандумом о економској и финансијској политици и Техничким меморандумом о разумевању, на седници Одбора извршних директора ММФ-а одржаној 19. децембра 2022. године, одобрен је захтев Републике Србије за окончање трећег разматрања актуелног Инструмента за координацију политика и закључење стендбај аранжмана, који би заменио постојећи Инструмент за координацију политика**.**

Република Србија ће ова средства у случају потребе користити за директно финансирање буџета, ради рефинансирања обавеза Републике Србије и/или за финансирање текућих буџетских потреба након ступања на снагу овог закона. Трансакције у вези са измиривањем обавеза Републике Србије према Фонду обављаће се преко Народне банке Србије, као фискалног агента Републике Србије.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона уређују се обавезе Републике Србије према Међународном монетарном фонду по основу коришћења средстава стендабај аранжмана.

Одредбом члана 2. овог закона дефинисано је у које сврхе се могу користити наведена средства.

Одредбом члана 3. овог закона дефинишу се послови Народне банке Србије.

Одредбом члана 4. овог закона дефинише се да се средства за сервисирање обезбеђују у буџету за текућу годину на посебном наменском рачуну.

Одредбом члана 5. овог закона дефинише се да се трансакције обављају преко Народне банке Србије.

Одредбом члана 6. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.